钦定古今图书集成/明伦汇编/闺媛典/第345卷 > 《记异》白居易
## 钦定古今图书集成/明伦汇编/闺媛典/第345卷 > 《记异》白居易

华州下邽县东南三十馀里曰延年里。里西南有故
兰若而无僧居。元和八年秋七月，予从祖兄曰皞，自
华州来访予，途出于兰若前，及门见妇女十许人，服
黄绿衣，少长杂坐，会语于佛屋下，声闻于外。兄热行
方渴，将就憩，且求饮。望其从者萧士清未至，因下马，
自絷缰于门柱，举首忽不见。意其退藏于窗闼之间，
从之不见；又意其退藏于屋壁之后，从之又不见。周
视其四旁，则堵墙环然无隙缺；覆视其族谈之所，则
尘壤羃然无足迹。繇是知其非人。悸然大异之，不敢
留，上马疾驱来告予，予亦异之。因讯其所闻，“兄曰”云
云甚多，不能殚记，大抵多云王引老如此。观其辞意，
若相与数其过者。厥所去予舍八九里，因同往访之。
果有王引老者，年老，即其里人也。方徙居兰若东百
馀步，葺墙屋，筑场艺树，仅毕，明日而入。既入，不浃辰
而王引老死。不越月而妻死。不逾时而引之二子与
妇，一孙死，馀一子曰明进，大恐惧不知所为，意新居
不祥，乃撤屋燃树，夜徙去，遂获全焉。嘻！推而征之，则
众君子谋于社，以亡曹妇人来爇，麋竺之室，信不虚
矣。明年秋，予与兄出游，因复至是。视引老之居，则井
湮灶夷，阒然惟环墙在，里人无敢居者。异乎哉！若然
者，命数耶？偶然耶？将所徙之居非吉土耶？抑王氏有
隐慝，鬼得谋而诛之耶？茫乎不识其由，且志于佛室
之壁，以俟辨惑者。九月七日，太原白乐天记。